
              Bucureşti, 26 august 2021                                 






                        Pl-x 389/2015
    
Către,

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra Propunerii legislative pentru modificarea şi completarea art.46 din Legea 14/2003, Legea partidelor politice, republicată (Pl-x 389/2015), trimisă Comisiei juridice, de disciplină şi imunităţi cu adresa nr. Pl-x 389 din 4 mai 2015, înregistrată cu nr.4c-13/601/11.08.2021.

În raport cu obiectul şi conţinutul său, iniţiativa legislativă face parte din categoria legilor organice.

                                    PREŞEDINTE
 Mihai-Alexandru Badea

 RAPORT
 asupra

Propunerii legislative pentru modificarea şi completarea art.46 din Legea 14/2003, Legea partidelor politice, republicată
În conformitate cu prevederile Regulamentului de organizare şi funcţionare a Comisiei comune a Camerei Deputaţilor şi Senatului pentru elaborarea propunerilor legislative privind legile electorale, aprobat în şedinţa Birourilor permanente reunite din data de 29 ianuarie 2015, cu observarea celor dispuse în Memorandumul Intern aprobat în aceeaşi şedinţă a Birourilor permanente, Comisia comună a Camerei Deputaţilor şi Senatului pentru elaborarea propunerilor legislative privind legile electorale, propunerilor legislative privind modificarea Legii partidelor politice şi a Legii privind finanţarea partidelor politice şi a campaniilor electorale a fost sesizată, de către Biroul permanent al Camerei Deputaţilor, în vederea analizării tuturor iniţiativelor legislative privind modificarea şi completarea Legii partidelor politice nr.14/2003 şi adoptarea unei propuneri legislative care, prin reglementările propuse, să aibă în vedere îmbunătăţirea competiţiei electorale şi instituirea unei reprezentări cât mai fidele a intereselor cetăţenilor.
Comisia de Cod electoral a iniţiat o propunere legislativă, în acest sens, Propunere legislativă privind modificarea şi completarea Legii partidelor politice nr.14/2003. 
În consecinţă, având în vedere dispoziţiile Regulamentului Senatului, ale Regulamentului Camerei Deputaţilor şi ale Regulamentului activităţilor comune ale Camerei Deputaţilor şi Senatului, toate celelalte propuneri legislative cu obiect de reglementare similar urmează a se respinge, pentru a se evita paralelismele legislative.

Comisia de Cod electoral a fost sesizată cu L60/2015 - Propunere legislativă pentru modificarea şi completarea art.46 din Legea 14/2003, Legea partidelor politice, republicată (iniţiator Diaconu Mihai-Bogdan - deputat PSD).
Propunerea legislativă face parte din pachetul de legi cu care Comisia comună de Cod electoral a fost sesizată în vederea dezbaterii şi adoptării unui Cod electoral care să reflecte noile realităţi politico-sociale.
În şedinţa din ziua de 21 aprilie 2015, membrii prezenţi ai Comisiei de Cod electoral au hotărât să adopte un raport de respingere a Propunerii legislative pentru modificarea şi completarea art.46 din Legea 14/2003, Legea partidelor politice, republicată.
Senatul, în calitate de primă Cameră sesizată a respins inițiativa legislativă, în şedinţa din ziua de 28 aprilie 2015.

În ziua de 4 mai 2015 propunerea legislativă a fost înregistrată la Camera Deputaților pentru dezbatere și a fost trimisă pentru raport la Comisia comună a Camerei Deputaţilor şi Senatului pentru elaborarea propunerilor legislative privind legile electorale, propunerilor legislative privind modificarea Legii partidelor politice şi a Legii privind finanţarea partidelor politice şi a campaniilor electorale.
Biroul permanent al Camerei Deputaților a aprobat în ședința din ziua de 1 februarie 2021 Memorandumul intern privind proiectele de legi și propunerile legislative care își continuă procedura legislativă în noua legislatură.

Activitatea Comisiei speciale comune privind legile electorale, înființată prin Hotărârea Parlamentului României nr.18/2013 a încetat la data de 31.12.2015 iar cea a Comisiei speciale comune privind legile electorale înființată prin Hotărârea Parlamentului României nr.12/2019 a încetat la data de 16.03.2020.

Întrucât aceste comisii speciale și-au încetat activitatea, Biroul permanent al Camerei Deputaților a hotărât sesizarea Comisiei juridice, de disciplină și imunități pentru dezbaterea în fond a Propunerii legislative pentru modificarea şi completarea art.46 din Legea 14/2003, Legea partidelor politice, republicată.
Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, cu modificările și completările ulterioare.
Propunerea legislativă are ca obiect de reglementare completarea art. 46 alin. (1) din Legea partidelor politice nr. 14/2003, republicată, în sensul prevederii, drept caz în care un partid politic poate fi dizolvat pe cale judecătorească, a situaţiei în care „un număr de minim 10 membri ai partidului care au îndeplinit sau îndeplinesc funcţii în cadrul formaţiunii sau în aparatul de stat se află, pe parcursul unui an calendaristic, în diferite faze de urmărire penală având ca obiect fapte de corupţie“.
Consiliul Legislativ a avizat negativ iniţiativa legislativă, conform adresei cu nr.1379 din 17 decembrie 2014.

Guvernul României nu susţine adoptarea propunerii legislative, conform punctelor de vedere transmise prin adresele cu nr.1908/01.03.2016, nr.2084/29.03.2017 și nr.33/DPSG din 17 ianuarie 2020. 
În conformitate cu prevederile art.62 și 131 alin.(1) din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat din nou iniţiativa legislativă, în şedinţa desfășurată în sistem mixt din ziua de 26 august 2021.

La şedinţa Comisiei juridice, de disciplină şi imunităţi deputaţii au fost prezenţi conform listei de prezenţă.


În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să aprobe un raport de respingere a Propunerii legislative pentru modificarea şi completarea art.46 din Legea 14/2003, Legea partidelor politice, republicată, întrucât soluțiile legislative propuse în proiectul de act normativ “contravin jurisprudenței CEDO și încalcă prezumția de nevinovăție, prevăzută în Constituție”.
Prin conţinutul său normativ, propunerea legislativă face parte din categoria legilor organice, fiind incidente prevederile art.73 alin.(3) lit.b) din Constituţia României.
     
  PREŞEDINTE,                  
                       SECRETAR,
               Mihai-Alexandru Badea

                 Ladányi László-Zsolt
Consilier parlamentar, 





Avizat, 
Rodica Penescu 

